open-index/open-wikipedia-markdown huggingface dataset:
Api Claudi il vuarp

**Api Claudi il vuarp** (par latin **Appius Claudius Caecus**; IV - III secul p.d.C.) fo un politic e scritôr roman antîc.

## Biografie
Consul tal 307 p.d.C. e tal 296, al fo ditatôr atôr dal 290. Al veve il spirt dai riformadôrs, ancje se al jere un difensôr de aristocrazie: al fasè publicâ il calendari, che pai Romans al jere unevore impuartant pe religion, ancje par vie de division da lis dìs in fastis e nefastis, e lis normis de procedure dal dirit civîl, dant la incombence al so secretari Flavi (par chest la ricolte des normis si clame *Jus Flavianum*). Al fasè ancje fâ su la vie Apie, che e cjape il non di lui.

Tal 280, cuant che al jere za vecjo e ancje vuarp, al pronunzià une orazion là che al convincè i senadôrs di no acetâ la ufierte di pâs di Pir, il re dal Epîr, se lui nol ves prin puartâts vie lis trupis de Italie. E fo une buine idee, parcè che i Romans vincerin la vuere. Cheste orazion fo la prime, al estri, a Rome a jessi scrivude indaûr e po butade fûr; Eni fasè une version in viers.

Stant che si jere fat il concet di onest, Ciceron lu metè in sene te sô orazion *[[Pro Celio]]* par costumâ Clodie, une galiote sfie di lui.

## Oparis de leterature
Al scrivè un libri di butadis, che al cjapà di oparis greghis (e je innomenade chê che e dîs che *ognun al è il fabri de sô sorte*), e fors un di dirit, il *[[De usurpationibus]]* (*Su lis usurpazions*).

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/appio-claudio-cieco_%28Enciclopedia-Italiana%29/ Claudio Cieco, Appio]*, *treccani.it*
Livi Andronîc

**Livi Andronîc** (par latin **Livius Andronicus**; Tarant, prin dal 272 p.d.C.) fo un poete roman antîc.

## Biografie
Tal 272 p.d.C. Tarant, la citât de Grande Grecie là che al jere nassût di pôcs agns, fo cjapade dai Romans e Livi fo piât e puartât a Rome come sclâf di Livi Salinadôr; come tancj sclâfs grêcs, al fo fat studiâ par fâi fâ l'inscueladôr. Daspò al fo sfrancjât dal paron, ma no o savìn ben cuant. Tal 240 al scomençà a meti in sene oparis teatralis e chest an par solit ven doprât par segnâ il principi de leterature latine.

## Il stîl
Biel che la leterature latine e nasseve, chê greghe jere za madure e e jere te fase dal elenisim, vadì un stîl cult, fin e galandin e baroc; Livi al jere un elenist ancje lui. Plui che scrivi, al voltave dal grêc, che al jere la sô marilenghe.

## Oparis

Ve la liste des oparis che o vin notizie che lis à scrit:
* *[[Odissee (Livi Andronîc)|Odissee]]* (*Odusia*): al jere la traduzion de *[[Odissee]]* di Omêr. No e je dome une traduzion di lenghe ma ancje une transposizion culturâl: par esempli, tal prin viers (*Virum mihi, Camena, insece versutum*, vadì *Cjantimi, Camene, l'omp bolpin*) al invoche une deitât latine, là che tal originâl Omêr clamave une Muse greghe; bisugne ancje dî che dut il poem jere in viers saturnis, chel plui tipic de prime poesie latine. Al sielzè di tradusi l'Odissee e no l'Iliade parcè che te ete dal elenisim lis contis di viaçs e di aventuris, come chês che a si cjatin te Odissee, a plasevin plui che no lis istoriis di vuere, come chês de Iliade e parcè che lis vicendis di Odisseu che al torne par meti ordin te cjase e te patrie, che a lavin a tombolon biel che lui nol jere, a jerin propite in linie cui ideâls de aristocrazie romane, che e crodeve unevore impuartant il rodul dal pari di famee e al preseave il tacament ae patrie; de altre bande, l'Iliade conte de vuere che i antenâts dai Romans, i Troians, a vevin pierdût cuintri dai Grêcs. Il stîl e je chel arcaist, fin e patetic dal elenisim: al scriveve par chei studiâts e no pai grubians. Al è il primi poem de leterature latine.
* Vot tragediis, tradusudis o almancul inspiradis di originâi grêcs, come che si faseve in chê volte.
* Trê comediis, ancje chês voltadis dal grêc; stant che Livi al jere un fin elenist, salacôr no a jerin slavrâts come lis comediis tipics dal teatri italic ma plui ben montâts, come chês de comedie gnove in Grecie.
* Un cjant a Junon regjine: tal 207 i Romans jerin malementri: Asdrubal, che al jere fradi di Anibal, lave su e jù pe Italie a sdramassâur lis trupis e i dius mandavin une schirie di presagis indâts. Alore, biel che al jere consul Livi Salinadôr, chel che lu veve sfrancjât, a Livi i fo domandât di componi un cjant par ingraciâsi Junon, la regine di ducj i dius; e fo une buine pensade, parcè che Livi Salinadôr e lis sôs legions sbaraiarin i inimìs e rivarin ancje a copâ il gjenerâl cartaginês.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/livio-andronico/ Andronico, Livio]*, *treccani.it*
Plaut

**Tît Maç Plaut** (par latin **Titus Maccius Plautus**; Sarsine, atôr dal 255 p.d.C. - Rome, 184 p.d.C.) fo un poete roman antîc, un da autôrs di comediis plui impuartants di ducj.

## Biografie
No o sin propite segûrs dal non e chel che e nus consee la tradizion, vadì *Tît Maç Plaut* probabilmentri al à dentri un zûc di peraulis, stant che Mac si clamave une mascare de atelane, une forme di teatri popolâr de Italie antighe; paraltri, al somearès un tichinis strani che un poete de ete arcaiche vès trê nons, come i siôrs. Dut câs, al nassè atôr dal 255 p.d.C. a Sarsine, che in chê volte al jere in Umbrie e cumò in Emilie-Romagne. No o savìn masse de sô vite e chel che o leìn tes biografiis antighis nol è propite di fidâsi a la vuarbe. Seont la tradizion, sint in miserie cjanine, par campâle ve di zirâ la rovede di un mulin, ma e somearès une invenzion inspirade a minacis similis che si cjatin un grum tes sôs comediis, fatis a sclâfs; dut câs, al somearès che al fos puar. Al murì, seont che al conte Ciceron, tal 184 p.d.C..

## Il stîl
Lis tramis des sôs comediis a son plui o mancul dutis compagns e ancje i caratars dai personaçs a son simpri chei: a fâ ridi a son lis situazions e la lenghe, che e je unevore concrete e che lui al puarte ai confins dal pussibil, sfuarçant lis frasis e ancje cugnant neologisims esagerâts. I plaseve zuiâ cu la lenghe e anche cui viers, che ind' doprave un grum difarents, par rindi la vivarose positivitât de situazions, che a vignin fûr dal gredei des azions dai personaçs, che no a fan nuie par nuie e a van daûr dome a chel che ur interesse (al scrivè lui che *l'[[omp]] è un [[lôf]] cui altris [[omp]]s*; di cheste combinazion di lenghe e situazions al ven fûr un ridi slavrât, par sigûr par nuie fin e elegant, cence nissun studi psicologic ni riflessions morâls di sorte. Di ducj i scritôrs latins, al è un di chei che al rive a doprâ miôr la lenghe.

I modei pes tramis ju cjapave soredut di Difil e Filemon, ma al messedave lis comediis une cu la altre, doprant la tecniche de contaminazion; lis abientave simpri in Grecie.

## Lis comediis

Plaut al ve tant sucès che i fo tribuide la paternitât di une schirie di comediis; al fo il filolic Varon reatin a fâ ordin e a dividi dutis chei drams (a 'nd' jerin centetrente) in trê categoriis:
* novante comediis spuriis
* disenûf che nol saveve ben se a jerin di Plaut o no, che cumò i studiâts lis clamin *pseudovaronianis*
* vinteun originâls, che a àn non *varonians*, che cumò cualchidun gjave vie la *Asinaria* (*La comedie dai asins*) e si met dentri il *Colax*, che Terenzi menzone come scrite di Plaut tal *[[Eunuchus]]* (*L'eunuc*)

Varon al jere tant reputât come filolic che a son stadis stramandadis dome chês comediis che al veve dit lui che a jerin di Plaut e dutis chês altris a son ladis pierdudis.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/plauto_%28Enciclopedia-Italiana%29/ Plauto]*, *treccani.it*
Cecili Stazi

**Cecili Stazi** (par latin **Caecilius Statius**; III - II secul p.d.C.) fo un poete antîc roman, autôr di comediis.

## Biografie

O savìn pôc de sô vite. Nassût fra i Gals insubris, forsit a Milan, tal 222 p.d.C., al fo cjapât di frut dai Romans, che a cuistavin chê regjon, e puartât vie come sclâf; po fo sfrancjât di un de famee dai Cecîls, che a jerin tal zîr di Eni, che difat a jerin amìs. Come che al dîs Terenzi, tal principi lis sôs comediis feris crope, ma daspò il sucès rivà, sedi pe braure dal innomenât atôr Ambivi Turpion sedi, forsit, pe muart di Plaut, che lu fuscave cul so teatri e cuntun stîl plui facil di preseâ di bande dal grues public plebeu. Seont San Jeroni al murì tal 168 o ben tal 167, ma i studiôs indubitin.

## Lis comediis
Al scrivè plui di corante comediis, cuntun stîl che al jere in cualchi maniere un spieli dal timp che si jere: une ete di passaç de culture tradizionâl a une sensibilitât gnove. Dal vieri al mantignì il florilegi sdavas di metris diviers e ancje il realisim mimic des senis, che a lu svicinin a Plaut; dal gnûf al supà la atenzion pe morâl e pal studi de anime dal omp, cun cetantis massimis e resonadis seriis, antecipant Terenzi, che si cognossevin e preseavin. La inspirazion ven soredut di Menandri, il plui impuartant dai autôrs de comedie gnove, unevore plui riflessive di chê classiche.

Di dutis lis comediis, no e je sorevivude nancje une, epûr i antîcs lu preseavin un grum: Volcaci Sedigit lu segnà come il plui brâf di ducj i comediografs latins e le pensave di chê bande ancje Ciceron, che però scrivè intune letare che no si distrigave ben cu la lenghe.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/cecilio-stazio Cecìlio Stàzio]*, *treccani.it*
Pacuvi

**Marc Pacuvi** (par latin **Marcus Pacuvius**; Brindisi, atôr dal 220 p.d.C. - Tarant, atôr dal 130 p.d.C.) fo un poete e pitôr antîc roman.

## Biografie

Nassût atôr dal 220 p.d.C. a Brindisi di une sûr di Eni, che forsit i fasè anche di mestri, al tacà a scrivi tragediis e a frecuentâ il circul dai Sipions a Rome, là che si cjatavin i inteletuâi plui modernis. Tal 140 al partecipà a un concors cun Aç, che al jere plui zovin; tal 133 al tornà in Pulie, a Tarant, là che al murì cirche tal 130.

## Lis oparis
Lis tragediis di Pacuvi son sentenciosis e unevore torgulis e patetichis e a son plenis di efiets barocs e olsis lenghistichis, come la formazion di ardîts neologisims; in plui des undis ambientadis in Grecie, ind' butà fûr ancje une romane, il *[[Pauli (Pacuvi)|Pauli]]*. Ciceron crodeve che al fos il miôr di ducj i tragediografs latins, ma ancje che nol dopràs masse ben la lenghe. Al componè ancje sataris cul stîl dal barbe Eni.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/marco-pacuvio/ Pacùvio, Marco]*, *treccani.it*
Terenzi

**Publi Terenzi Afri** (par latin **Publius Terentius Afer**; Cartagine, 185/184 p.d.C. - 159 p.d.C.) fo un poete roman antîc, autôr di comediis.

## Biografie
No o vin masse informazions de sô vite e chel che o savìn lu cjapìn soredut di une biografie che Eli Donât metè dentri al so coment des oparis di Terenzi, che e veve il *[[De poetis]]* di Suetoni come risultive. Al somee che al sedi nât tra il 185 e il 184 p.d.C. a Cjartagjin, cjapât come sclâf dal senadôr Terenzi Lucan e po sfrancjât pal so talent e pe bielece. Tal 160 al scomençà a butâ fûr comediis, cence vê sucès fin che l'innomenât atôr Ambivi Turpion nol rivà a fâlis preseâ al public; te antichitât i lengonats disevin che di comediis nol butà jù mai une rie e che in realtât i siei drams ju vevin scrits i nobii Sipion Emilian, Leli minôr e Luci Furi Fîl (scrivi comediis no jere une ocupazion degne di un aristocratic) e ancje che si intratignive cun lôr cun rapuarts sesuâi. Dut câs, nol podè continuâ par tancj agns, parcè che al partì pe Grecie, là che forsit al voleve viodi cemût che a jerin lis comediis grecis originâls e come che si stave tes bandis là che al ambientave ducj i siei drams, e il viaç nol le masse ben, parcè che al murì tun naufragi tal 159.

## Lis comediis
A forin metudis in sene dutis sîs tra il 166 e il 160, intun slambri che il spirt de culture romane mudave incorint: te aristocrazie si slargjavin i concets di umanitât e la riflesion sul rodul dal omp e su la sô psicologie. Cussì tal teatri di Terenzi nol jere puest pe comicitât slavrade de tradizion comiche latine, chê di Plaut che j plaseve un grum ae plebe (cheste e je la reson dal pôc sucès che al ve tal principi: si rideve pôc), rimplaçade de ricercje psicologiche e dal moralisim de *[[humanitas]]*, robe che e fo preseade un grum dai cristians te ete di mieç. Al cjapave a model Menandri, che tal teatri grêc al veve fat un lavôr compagn, e puartave indenant la rivoluzion di Cecili Stazi. A tancj chest gnûf stîl no ur lave jù e Terenzi ve la idee di difindisi dai detratôrs tai preambui des comediis.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/publio-terenzio-afro Terènzio Afro, Publio]*, *treccani.it*
Lucili

**Gai Lucili** (par latin **Gaius Lucilius**; Sesse Aurunche, 180 p.d.C. - Napoli, 102 p.d.C.?) fo un poete antîc roman.

## Biografie
San Jeronimi scrîf che al nassè tal 148 p.d.C., ma probabilmentri si jere imbroiât, confondint i consui di chel an cun chei dal 180, che a vevin l'istes non: al sar nassût tal 180 a Sesse Aurunche, tra il Lazi e la Campanie. Al vignive di une famee di siorons e al cognosseve Sipion emilian, che al combatè ancje cun lui tal assedi di Numanzie, in Spagne, tra il 134 e il 133; o savìn che nol scomençà a scrivi, o forsit dome a publicâ, satsris prin di cheste bataie, po 'nd' componè un stermini, simpri cuintri dai riversaris dal circul dai Sipions, che ur jere un grum tacât, vint dut il timp dal mont, stant che nol si avodà mai ae politiche (e jere la prime ete a Rome di aristocratics che no a stavin daûr des robis dal stât). No si sa ben cuant che al murì: forsit tal 102, come che al declare simpri San Jeronimi, ma dôs robis a somein segûrs: che al rivà ai sessante agns, parcè che Orazi lu descrîf vecjo (e pai Romans jessi vieli voleve dî vê almancun sessante agns), e che al jere ancjemò vîf tal 114, parcè che tocs de sôs sataris che no a son stâts pierdûts si riferissin a fats di chel an.

## Lis sataris
Di ducj i trente libris di sataris che al scrivè, a restin vuê milcuatricent fruçons. Bisugne dî che Lucili fo chel che al definì ben il genar, tacant un ciert moment a scrivi dome esametris, là che prin Eni e Pacuvi vevin doprât un grum di metris diviers, e dedicant poesiis esclusivementri ai atacs personâi, lant cuintri ducj i riviersaris dal circul dai Sipions e cuintri chei che a componevin viers patetics cun peraulis altitonantis, tal stîl che al jere lât in vieri, come Eni, che al jere za muart, e Aç. Al doprave un lessic cuotidian e nol rifinive benon, vint miôr scrivi di corse; al jere brâf a depenzi cuadruts. Cu la sô poesie che e fevelave di robis personâls e cul sô disinteres pe politiche, al jere un prodot des gnovis ideis dai inteletuâi: si scomençave a preseâ la introspezion plui che no la vite ative; però i restave alc de vecje concezion de poesie, vadì che nol viodeve ben di meti su i siei viers cun sutilece (no a jerin par nuie elegants, come che al notà Orazi) e che al veve miôr tacâ i altris che no praticâ il ricueiment.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/gaio-lucilio Lucìlio, Gaio]*, *treccani.it*
Aç

**Luci Aç** (par latin **Lucius Accius**; Pesar, atôr dal 170 p.d.C. - Rome, atôr dal 84 p.d.C.) fo un poete roman antîc.

## Biografie
Nassût a Pesar atôr dal 170 p.d.C. di sclâfs sfrancjâts, al vivè a Rome, là che al ve une formazion elenistiche e che al vignive protezûts di Decim Juni Brût, vignint su unevore svantôs e supierbeôs (se i antîcs le contin juste une volte si refudà di jevà su a Juli Cesar Strabon parcè che no lu crodeve degn di lui come poete e une altre si fasè tirâ su une statue sproposetade). Tal 140 al partecipà a un concors di tragediis cuintri l'innomenât Pacuvi. Al murì atôr dal 84.

## Lis oparis
* Tragediis: ind' scrivè plui di corante, dutis cuntun gust za lât in vieri; difat nol veve supât par nuie il gnûf spirt di misure e ricuiliment che al disveave il circul dai Sipions, vint miôr cirî il patetisim e i efets barocs e lis peraulis arcaichis e altitonantis, come che a si faseve une volte, par meti su drams unevore dûrs e clapignôs, truculents e viaments e fogôs. Ind' butà fûr ancje dôs ambientadis a Rome: il *[[Decius, sed Aenaedae]]* e il *[[Brutus (Aç)|Brutus]]*, là che al memoreave la fondazion de republiche di bande di Luci Juni Brût, che al jere un antenât dal so protetôr.
* Oparis di critiche leterarie e di erudizion, là che al presentave simpri ideis murlacs, forsit propite par dâ a diviodi di jessi diviars, come i *[[Pragmatica]]* e i *[[Didascalica]]*.
* *[[Annales (Aç)|Annales]]* di storie in esametris.
* *[[Sotadica]]*, une ricolte di poesiis licenziosis.
* Une opare georgiche, la prime de leterature latine, che e veve non *[[Parerga]]* (des *[[Lis voris e i dìs|Voris e i dìs]]* di Esiodi), *Praxidica* (di une dee) o *Praxidicus* (di un astrolic).
* Poesiis d'amôr, fra lis primis de leterature latine.
* Saturnis pe inaugurazion di un templi a Marte di bande di Decim Juni Brût
* Epigrams par incensâ i siei protetôrs.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004

## Leams esternis
**[http://www.treccani.it/enciclopedia/lucio-accio Àccio, Lucio]*, *treccani.it*
Fabi Pitôr

**Quint Fabi Pitôr** (par latin **Quintus Fabius Pictor**; III - II sec. p.d.C.) al fo un storic antîc roman.

## Biografie e oparis

Nassût tal III secul p.d.C. tune famee di aritocratics, tal 225 al scombatè te vuere cuintri i Gals; al fo senadôr e fo inviât a interpelâ l'oracul di Delfi dopo de sdramassade di Canne. Lu si ricuarde parcè che, cence contigâ i pontefiçs massims, che a distindevin cronichis an par an, al fo il prin storic roman; stant che scriveve par fâ cognossi la storie de sô int ai altris popui e soredut ai Grêcs, che a viodevin Rome dome come un stât possent cu lis armis ma cence culture, e par fâur voltâ vele, al doprà il grêc, che al timp al jere la lenghe internazionâl e chê plui prestigiose. Il libri che al butà fûr si clame *[[Rhomaíon práxeis|Ῥωμαίων πράξεις]]* (*Rhomaíon práxeis*), vadì *Fats dai Romans*, e al contave dute la storie de sô int, de vignude di Enee tal Lazi; i latins i davin un grum di credince e ancje Virgili e Tît Livi, che indi cjaparin fûr informazions pes lôr oparis, e al vignì il plui innomenât dai storics plui antîcs dal so paîs, ma l'autorevul storiograf grêc Polibi, che pûr al stave in buinis cui Romans, a scivè che nol jere masse imparziâl e che al dave dute la colpe des vueris punichis a Asdrubal e Anibal. Difat al cirive di fâ parê bon il so popul, ritratantlu fuart e just e compagn di chel grêc, che al si crodeve il miôr di ducj.

Par solit si ricuarde cun lui Luci Cinç Aliment: al scrivè une opare compagne, ma no o ind' savìn masse.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/quinto-fabio-pittore_%28Enciclopedia-Italiana%29/ Fabio Pittore, Quinto]*, *treccani.it*
Afrani

** Luci Afrani** (par latin **Lucius Afranius**; secunde metât dal II secul p.d.C.) fo un poete roman antîc.

## La opare
De sô vite savìn pôc, ma o savìn che al scriveve comediis ambientadis tal mont roman, vadì cussì clamadis *[[commedia togata|togadis]]*, tun slambri che nol si butave plui fûr comediis, soredut chês togadis, tant par ridi, ma par meti in sene la vite cuotidiane cun cortesanie (la comedie plui antighe jere invezit dute slavrade e par nuie gentîl): Afrani è il simbul di chest stîl, che al è un prodot de rivoluzion culturâl che a veve puartât a Rome la influence di jevât. Caminave par un troi che i vevin viert Terenzi e, in Grecie, Menandri.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/lucio-afranio_res-076d144f-86d4-11dc-9a1b-0016357eee51 Afrànio, Lucio]*, *treccani.it*
Semproni Aselion

**Semproni Aselion** (par latin **Sempronius Asellio**; II - I secul p.d.C.) fo un storic antîc roman.

## Opare e pinsîr
Stant che al combateve (o savìn che al jere al assedi di Numanzie tal 133), al pensà ben di butâ jù cutuardis libris su lis vueris che al veve viodût cui siei vôi, cjapant esempli su Celi Antipatri, che al veve scrit par prin une monografie di storie par latin; al è impuartant parcè che, daspò vê supât lis ideis dal grant storic grêc Polibi, che si cognossevin a muse, al fo il prin fra i Romans a precisâ che par scrivi di storie si à di cirî lis resons veris dai acjadiments, parcè che sinò invezit di contâ la storie si conte istoriis. Il stîl jere sut, propite come no i nasave a Ciceron, che difat i plaseve tant che magari.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/sempronio-asellione/ Semprònio Asellióne]*, *treccani.it*
Celi Antipatri

**Luci Celi Antipatri** (par latin **Lucius Coelius Antipater**; secunde metât dal II secul p.d.C.) fo un storic roman antîc.

## La opare
Amì di Cai Grac, lu si ricuarde par vê scrit la prime monografie di storie par latin: fin a chê volte ducj i Romans che a vevin scrit di storie vevin contâts ducj i acjadiments de fondazion de citât in ca. La monografie fevelave de seconde vuere puniche e al veve doprât une schirie di risultivis, ma j parà dentri fatuts maraveosis e stuzighinis e al presentave come spiegazions dai fats portents e prodigis.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/lucio-celio-antipatro Cèlio Antìpatro, Lucio]*, *treccani.it*
Pomponi

**Luci Pomponi** (par latin **Lucius Pomponius**; I secul p.d.C., *[[floruit|fl.]]* forsit tal 89 p.d.C.) fo un poete roman antîc.

## I drams
Di Bologne, al scrivè drams di genars diviers, ma lu si ricuarde pes sôs atelanis (la atelane jere un genar di comediis popolârs, cun mascaris fissadis), parcè che, adun cun Novi, i davin pe prime volte forme leterarie a chel genar, svicinantlu ai altris, vadì ae comedie togade e a chê paliade. Stant che chescj genars, che tai prins agns a jerin plui slavrâts e berghelons, a jerin deventâts plui o mancul drams borghês, cence un fregul di gnerv comic, la atelane di Pomponi e Novi cjaparin su la lôr ereditât, tornant al vecjo troi dal comic vîf e ferbint di Plauto.

## Bibliografie
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/lucio-pomponio Pomponio, Lucio]*, *treccani.it*
Sisene

**Luci Corneli Sisene** (par latin **Lucius Cornelius Sisenna**; prin dal 117 p.d.C. - 67 p.d.C.) al fo un scritôr, storic, gjenerâl e politic roman antîc.

## Biografie
Nassût tal 118 p.d.C. o pôc prime, al fo pretôr tal 78 p.d.C. e po forsit propretôr in Sicilie. Fo ancje avocat e, dopo vê scombatût par Sile, comandà legions sot Pompeu: i le daûr cuant che al veve di scombati i pirats e po, stant che a podevin vignî fûr bataicis a Crete fra il so gjenerâl e Quint Cecili Metel Cretic, al spesseà a cori te isole, là che in curt al murì di malatie; al jere il 67.

## Oparis
Al scrivè un libri di *[[Historiae (Sisene)|Historiae]]* (*Storiis*), che a tratavin la storie di Rome de distruzion di Troie in ca, corint tal antîc e vignint plui minûts tai acjadiments plui resints; sedi Ciceron che Salusti, che forsit lu cjapà ancje a model, comendarin il so lavôr di storic, fat intun periodi che si tornave a scrivi di storie come i antîcs (vadì contant dut dal principi di Rome, e cence cori come al veve fat Sisene, e vitant cun dute atenzion di passâ pal crivel lis informazions di meti dentri), ma lu remenarin ben pe sô partisanerie (i plaseve Sile e lu si viodeve); Ciceron nol sierà un voli nancje su la sô manie di parâ dentri de sô prose piligrinis preciosetâts lenghistichis. Al metè dentri ancje contis maraveosis, come che al veve fat Celi Antipatri, che di lui al cjapà inspirazion. Pal gust pes robis fantastics, i tirà ancje la gole di voltâ par latin lis *[[Istoriis milesiis]]* di Aristide e par rindi il pevelât realisim dal originâl al doprà un misturot di maniere di lenghe vulgâr e arcaiche, segnant un antecedent par Varon cu lis sôs Menipeis e par lis Metamorfosis di Apulei; e vignì fûr la prime opare di narative di dute la leterature latine.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/sisenna_%28Enciclopedia-Italiana%29/ Sisenna]*, *treccani.it*
Levi (poete)

**Levi** (par latin **Laevius**; II - I secul p.d.C.) fo un poete antîc roman.

Suetoni scrivè di un ciert *Levi Melis* (*Laevius Melissus*), ma no o savìn se si riferive a lui.

## La poesie
De sô vite no o savìn scuasit nuie, ma al è stâ stramandât che al scrivè une ricolte di poesiis (probabilmentri atôr dai prins agns dal I secul p.d.C.), che al intitulà *[[Erotopaegnia]]* (vadì *Mateçs d'amôr*), là che al contave câs d'amôr cjapâts de mitologjie, soredut da lis versions plui raris e discognossudis dai mîts, cu la erudizion tipiche de poesie elenistiche; Levi fo un dai prins latins a poesiâ d'amôr, adun cui siei compagns dal circul di Lutazi Catul, stant che prime lu veve fat dome Eni. Levi e i siei amìs dal circul son esemplis de gnove vintade di alessandrine che si stave spandint a Rome: la lôr jere une leterature dute privade e par nuie publiche e no ur interessave un fregul l'impegn politic pal stât, stant che a vevin miôr butâ jù viers dome par ricreâsi, cjapant a model la disimpegnade e frivule poesie dai eleniscj. L'elenisim, stant che e je il stîl dal privât e dal idividui, i sugerive ancje il gust pal cuotidian; difat dai personaçs dai mîts i plaseve fâ viodi no l'eroisim ma chel che a vevin di uman, confezionant viers biei patetics.

La sô concezion de leterature jere duncje moderne e si oponeve al vecjo stamp dal leterât al servizi dal stât, ma te lenghe che al doprave al meteve dentri ancje elements di un gust lât in vieri, come neologisims ingropâts, metûts su tacant dongje plui peraulis (par esempli *trisaeclisenex*, vadì *vieli di trê etis*, e *subductisupercilicarptor*, *denigradôr che al incrose lis ceis*) e la polimetrie, là che l'ûs dal timp jere chel di un ordin regolâr de lenghe e dal metri.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/levio_%28Enciclopedia-Italiana%29/ Levio]*, *treccani.it*
Corneli Nepôt

**Corneli Nepôt** (par latin **Cornelius Nepos**; Pavie di Milan, atôr dal 100 p.d.C. - 32 p.d.C.) fo un storic e scritôr roman antîc.

## La vite
Nassût in Galie cisalpine atôr dal principi dal I secul p.d.C., al somee a Pavie dongje Milan, al jentrà tal zîr dai poetis gnûfs, che a componevin viers d'amôr cence masse atenzion pes grandis cuestions o pe politiche e stant unevore atents a rifinî ben chel che a scrivevin, e di zovin al tacà ancje lui a butà jù poesiutis cul lôr stîl. Al fo amì ancje di Ciceron e di Atic e nol volè savê nancje lui di impaçâsi cu la politiche, che le tignì simpri ben indaûr. Al murì tal 32 p.d.C.. I antîcs nus àn stramandât che al jere propite pûr e onest.

## Lis oparis
Tes oparis che al scrivè al cirì simpri di fâ viodi lis grandis personalitâs di personaçs innomenâts, che di lôr al stave ben atent a meti in lûs lis virtûts: ce che i interessave al jere mostrâ ai letôrs esemplis di cemût puartâsi ben e nol abadave masse a la precision tal contâ i acjadiments e i fats e a crivelâ par minût lis risultivis là che al gjavave lis informazions di meti dentri. Al veve un gust pes massimis, che a lavin propite ben pal so moralizâ.

Al scrivè une opare di *[[Exempla (Corneli Nepôt)|Exempla]]* (*Esemplis*) morâi, une di *[[Chronica (Corneli Nepôt)|Chronica]]* (*Cronichis*), vadì di storie universâl, e il *[[De viris illustribus]]* (*Sui omps innomenâts*), che 'nd' è sorevivût alc, là che lis altris dôs oparis son ladis pierdudis scuasit dal dut.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/cornelio-nepote/ Cornèlio Nepóte]*, *treccani.it*
Valeri Caton

**Publi Valeri Caton** (par latin **Publius Valerius Cato**; I secul p.d.C.) fo un poete antîc roman.

## Biografie
Al nassè atôr dal 90 p.d.C. te Galie cisalpine; tra i antîcs 'nd' jere cualchidun che al mormorave che al fos un sclâf sfrancjât, ma lui al sapontave di jessi nât libar e che, muart il pari, i vevin gjavât dut il patrimoni al imberdeât timp di Sile. Dut câs, stant che al jere restât a sec, al ve di tacà a lavorâ come mestri, fasint cariere e inricjintsi tant di rivâ a cjatâ une biele vile a Tuscul, ma po si indebità tant che al ve di dâle vie ai creditôrs e di lâ a vivi, come che al conte Suetoni, intune barache tun suburbi di Rome, là che al restà fin ae muart in miserie cjanine. Stant che di vecjo al jere amì di Furi Bibacul, che nol podeve viodi August, che a chel timp al jere paron dal imperi, podarès jessi che a ridussilu a stic a sedin stâts fastidis cul mont politic.

## La leterature
Valeri Caton fo un dai *[[poetae novi]]* e, anzit, chel che, di critic sutîl e brâf poete che al jere, al inviave chei altris a chel stîl de poesie, che si inspirave ai fins e licenziôs viers d'amôr dai autôrs alessandrins; al scrivè doi epilis, la *[[Diana (Valeri Caton)|Diana]]*, o *Dictynna*, e la *[[Lydia (Valeri Caton)|Lydia]]*, e ancje poesiutis lizerutis, dutis d'amôr. I siei epilis si podarès descriviju come i prototips de poesie dal circul dai neoterics, vadì i *[[poetae novi]]*.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/publio-valerio-catone_%28Enciclopedia-Italiana%29/ Catone, Publio Valerio]*, *treccani.it*
Furi Bibacul

**Marc Furi Bibacul** (par latin **Marcus Furius Bubaculus**; Cremone, 103 p.d.C. - I secul p.d.C.) al fo un poete roman antîc.

## La poesie
L'antîc studiôs Diomêt nus sigure che al scrivè sataris, ma al dis il stes di Catul, che no lu fasè dal ciert: al varà volût ripuartâsi ai siei epigrams pôc delicâts, là che al le jù pesant cuintri di Juli Cesar, di August, che propite no i nasave, e dal amì Valeri Caton, che al menave atôr parcè che nol veve un bec di carantan; si viôt bel il caratar privât de poesie dai cussì nomenâts poetis gnûfs, che lui al jere un di lôr. Ancje se al jere tal circul, forsit nol rinunzià a poetâ cuntun gust difarent di chel propite tipic di lôr: se al è ver che lui e un ciert Furi Alpin jerin l'istes cristian, che no o sin sigûrs, al fo autôr di doi poems, la *[[Aethiopis]]*, di mitologjie, e lis *[[Pragmatia belli Gallici]]*, su la vuere cuintri i Gals.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/m-furio-bibaculo_%28Enciclopedia-Italiana%29/ Bibaculo, M. Furio]*, *treccani.it*
Varon Atacin

**Publi Terenzi Varon Atacin** (par latin **Publius Terentius Varro Atacinus**; Atax, 82 p.d.C. - 40/35 p.d.C.) fo un poete roman antîc.

## La poesie
Seont la tradizion tal 47 p.d.C., ma forsit plui adore, al studià la leterature greghe, o la lenghe (no si sa ben), e forsit al tacà in chê volte a poesiâ te maniere dai neoterics, o *[[poetae novi]]*. Difat o savìn che al butà fûr sedi oparis cun chel stîl, come la *[[Leucadia]]*, vadì composizions d'amôr no masse lungjis e metudis su cun finece e erudizion, sedi altris che cun chel genar no a jentravin par nuie, leadis a mûts di scrivi plui vieris, come il *[[Bellum Sequanicum]]*, un poem che al cjantave la vuere di Juli Cesar cuintri Ariovist, e lis sataris, che no a plasevin a Orazi par jessi compagns a chês pôc elegantis e aromai za ladis in vieri di Lucili. Poems 'nd' scrivè ancje di gjeografie, la *[[Chorographia]]*, e di strolegheçs, la *[[Ephemeris]]*, cence contâ il plui impuartant, vadì la version latine des Argonautichis di Apoloni Rodi, che e jere un pôc neoteriche, par vie de erudizion e des vicendis d'amôr che j parà dentri, e un pôc no, par jessi masse lungje e par vê une struture masse classiche e tradizionâl.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
**[http://www.treccani.it/enciclopedia/varrone-atacino_%28Enciclopedia-Italiana%29/ Varrone Atacino]*, *treccani.it*
Elvi Cine

**Gai Elvi Cine** (par latin **Gaius Elvius Cinna**; nassût a Bresse di Milan - muart tal 44 p.d.C.) fo un poete antîc roman.

## Biografie
Nassût a Bresse in Lombardie, al jere amì di Catul e, come il so copari, ancje un di chei dal circul dai poetis gnûfs. Se al è ver, come che al somee, che al jere propite chel Cine lì, al murì par un *qui pro quo*: biel che al partecipave al funerâl di Juli Cesar, par vie dal non avuâl al fo cjolt in fal par Luci Corneli Cine, che, cuntent beât de muart di Cesar, al tignive la bande dai sassins, e al fo duncje lincjât de int, che i jere montade in furôr cuintri.

## La poesie
Un dai poetis plui tipics dal neoterisim, i siei viers a vevin dutis lis carataristichis di chel stîl: galantarie, snelece, cun istoriis d'amôr cjapadis de mitologjie, finece e cetante erudizion, sichè rivavin a capîju e a preseâju come cu lave dome pôcs studiâts fins e particularmentri usâts a chel genar di poesie, dut come che al faseve grêc Calimac. Il so epili *[[Zmyrna]]*, che e cjantave l'amôr di jê pal pari, che j dè ancje un fi, Adon, fo esaltât parsore ducj i cîi di Catul e cjapât come esempli di ce che e veve di jessi la poesie neoteriche; Cine faseve lâ in brût di violis ancje Virgili, che te IX Egloghe fâs dî al pastôr Menalche (ma al è come se lu disès Virgili istes) che ancje lui al compon viers ma che, paragonât a chei come Cine, i somee di jessi no un poete ma pluitost une ocje che e sbocjassi framieç di cigns che a cjantino cu la lôr biele vôs melodiose. Al scrivè ancje un *[[Propempticon Pollionis]]*, vadì *Viatic par Polion*, pal so amì Asini Polion, che al jere in ande di partî pe Grecie; al parà dentri cun erudizion e galantarie centantis notiziis e descrizions dai lûcs che al varès viodût.

## Bibliografie
* Paolo Fedeli, *Storia letteraria di Roma*, Napoli, Ferraro, 2004
* Ettore Paratore, *Storia della letteratura latina*, Bologne, Sansoni, 1957

## Leams esternis
* *[http://www.treccani.it/enciclopedia/gaio-elvio-cinna_%28Enciclopedia-Italiana%29/ Cinna, Gaio Elvio]*, *treccani.it*
* *[http://www.treccani.it/enciclopedia/lucio-cornelio-cinna_res-724cbdd5-86d5-11dc-9a1b-0016357eee51/ Cinna, Lucio Cornelio]*, *treccani.it*
Corneli Gal

**Gai Corneli Gal** (par latin **Gaius Cornelius Gallus**; Fréjus, 70 p.d.C. - 26) fo un gjenerâl, politic e poete antîc roman.

## Biografie
Nassût a Fréjus, une citât de Galie che in chê volte si clamave *[[Forum Iulii]]*, tal 69 p.d.C., al restà simpri de bande di Otavian, scombatint a Farsâl e in Egjit, là che al sbaraià Marc Antoni, al cjapà citâts, includude la capitâl Alessandrie, e che al dè la gafe a Cleopatre; August lu ripaià nomenantlu prin prefet propite dal Egjit juste concuistât. Là, dut ingusiât dal sucès e dal podê su di une regjon là che si usave onorâ chei che le guviernavin, vadì, tal antîc, i faraons, al scomençà a montâsi il cjâf, tacant a incensâsi e a glorificâsi e a fâsi tirâ sù statuis e desmenteant mantignî il rispiet pal imperadôr (Ovidi scrivè tai *[[Tristia]]* che il so fal jere stade *la lenghe, che no veve frenât pal trop vin*. Il malacuart Corneli fo denunziât di un ciert Valeri Larc, che al spià dut a August, fasintlu lâ in gelosie: incolpât di diviersis reitâts, no volint gloti la vituperevul condane dal Senât al esili e al confisc dai bens, tal 27 o tal 26 p.d.C. si copà. Po August, al conte Suetoni, si lementà vaint di jessi l'unic a no podêsi invelegnâ cui siei amìs cence codis; se e fos lade cussì, sarès di viodi se la crucìe jere sancire o no: se sì, al podarès jessi stât il Senât e no l'imperadôr a smirâ di parâlu a tombolon, stant che, gelôs dal podê di une volte e invidiôs di chel di August, al cjalave di brut la decision di cjapâ l'Egjit come possesion privade e no come provincie de republiche come lis altris. Dâ jù al prefet nol sarès stât un segnâl di pôc. E fo une cierte *[[damnatio memoriae]]*: Virgili, che i jere un sclet amì e lu veve parât dentri lis Bucolichis cun tant afiet, ve di scancelâ des Georgichis la laut che 'nd' voleve meti dentri lis Georgichis, ma lu incensarin ben Properzi e Ovidi.

## Lis oparis
Al poesià cul stîl dai poetis gnûfs, che a forin sbeleâts di Ciceron cul non di *cantores Euphorionis*, vadì *cjantôrs di [[Euforion]]*, propite parcè che a Gal i plaseve chel poete: lu imitave e al veve fat ancje une version latine di sôs poesiis. Al cjantà tai *[[Amores (Corneli Gal)|Amores]]* l'amôr pe mime Citeride, che lui al clamave Licoride e che i dè une dolorosissime delusion cuant che e vè miôr lâ daûr di un soldât dilà des Alps. Il grêc Parteni di Nicee scrivè par lui i *[[Erotikà pathémata]]* (*Dulìis d'amôr*), par dâi ideis di meti dentri aes poesiis.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Pasquale Martino, *[https://www.academia.edu/15630401/Lenigma_Cornelio_Gallo L'enigma Cornelio Gallo]*, in Pagina nostra*. Storia e antologia della letteratura latina*, Firenze, d'Anna, 2012

## Leams esternis
* *[http://www.treccani.it/enciclopedia/cornelio-gallo_%28Enciclopedia-Italiana%29/ Gallo, Cornelio]*, *treccani.it*
Tît Livi

**Tît Livi** (par latin **Titus Livius**; Padue, 59 p.d.C. - Padue, 17 d.d.C) fo un storic roman antîc.

## Biografie
Lis datis de vite lis si cjape di San Jeroni, che però nol è un biograf unevore afidabl. Al nassè tal 59 p.d.C. a Padue, citât cognossude par jessi unevore conservadore e tradizionaliste, e al vivè a Rome, là che al vignive preseât di August, che al jere so amì, e dai inteletuâi e che si avodave dut a scrivi la sô grandonone opare di storie. Al continuà simpri a fâ sù e jù fra Rome e Padue e chi al murì tal 17 d.d.C..

## La storiografie
Al scrivè une lungje e innomenade storie di Rome, i *[[Ab Urbe condita libri]]* (*Libris de fondazion di Rome in ca*). No i interessavin ni la precision ni cuistions sociâls o di economie: al voleve dome ritratâ il spirt de int romane di une volte, chel eroic e salt de tradizion republicane, mostrant esemplis e episodis che al saveve ben che no jerin mai acjadûts (de sô opare a vegnin cetancj câs di virtût che si contin dai prins timps di Rome). Difat, afezionât ai valôrs de conservadore Padue, al jere unevore tacât ae tradizion republicane; August nol podeve jessi plui cuntent di vê un che al incensave chei valôrs, parcè che al voleve fâ viodi il so regjim no come la fin de republiche ma, al contrari, il so ristaur, sot la tutele dal princip, vadì lui. Il stîl si inspire a chel unevore ric di Ciceron e ae storiografie tragiche tipiche dal elenisim; al parave dentri peraulis antighis, ancje cjapadis de poesie: cussì si rapuartave ai timps de republiche. Ancje August tirave fûr tradizions e ûs aromai lâts in vieri par solineâ che nol faseve che restaurâ l'antîc, cuant che dut jere bon. Fevelant dai timps plui in ca, al judicà lis azions dai protagoniscj des vueris civîls, al somee, cun imparzialitât, cence sparagnâ bocognons amârs nancje al possent amì August.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004

## Leams esternis
* *[http://www.treccani.it/enciclopedia/tito-livio/ Lìvio, Tito]*, *treccani.it*
Tibul

**Albi Tibul** (atôr dal 50 p.d.C. - 19/18 p.d.C.) fo un poete antîc roman.

## Biografie
Lis pochis robis che o savìn de sô vite vegnin fûr di poetis dal timp che a fevelin di lui, come Ovidi e Orazi, e di une piçule biografie, che e ven forsit di Suetoni. Al nassè in Lazi di une famee passude e si leà a Marc Valeri Messale, che al veve un circul di poetis e che lu puartà plui di une volte a scombati cul so esercit: al partì tal 30 o tal 28 pe Galie, là che al veve di bonà un riviel di Aquitans, e tal 29 pal jevât, là che nol rivà, parcè che si inmalà dilunc dal viaç e forsit al fo ancje ae bataie di Azi tal 31. Il poete Domizi Mars scrivè che al jere muart zovin juste dopo Virgili, che al mancjà tal 19.

## La poesie

Te sôs elegiis Tibul cjante e comende la vite piçule e sclete, serene e sobrie, dai campagnûi: la pâs e l*'[[otium]]* di une vite fûr di man i plasin propite di plui dai travai, des vueris e dai *[[negotia]]*; in chel vivi ideâl al volarès meti dentri ancje la sodisfazion in amôr, che e je un element impuartant dal cuadri, come i afiets familiârs, ma, magaricussinò, la la femine che al ame, Delie, no i è fidêl e e tire mâl e Tibul si sfante. Par rifâsi un pôc, al va daûr di une altre (se par vêr o dome cu la fantasie no lu savìn), ma 'nd' cjate une, Nemesi (vadì *Vendete*) compagne di chê altre. Al amà ancje Marât, che al jere un fantât. Chestis figuris lis presente sfumadis e indefinidis, come dutis lis imagins de sô clare e semplice poesie: Tibul scomence a meti di bande la lampidece tipiche de leterature classiche. Cul so lengaç *limpit e elegant*, come lu judicà Quintilian, al instrece imagins evanessents intune admosfere fluide e insumiade, là che a regnin i sintiments stereotipâts de leterature elenistiche.

Dut chest si cjate tai prins doi libris dal cussiclamât *[[Corpus Tibullianum]]*, là che i studiôs a disin che il tierç, che al à dentri ancje viers de poetesse Sulpicie e di un ciert Ligdan, sigûr no lu scrivè lui, gjavadis fûr dôs elegiutis.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004

## Leams esternis
* *[http://www.treccani.it/enciclopedia/albio-tibullo/ Tibullo, Albio]*, *treccani.it*
Properzi

**Sest Properzi** (par latin **Sextus Propertius**; seconde metât dal I secul p.d.C.) fo un poete roman antîc.

## Biografie
Al nassè in Umbrie, si crôt atôr dal 50 p.d.C., i confiscs pai veterans de vuere civîl e la vuere di Perugie i gjavarin vie familiârs e terens; pierdût il pari che al jere ancjemò un frut, tal 29 la mari lu puartà a vivi a Rome, là che invezit di studiâ la jurisprudence, come e sperave jê, al vê miôr lis frivulis deliciis de mondanitât, frecuentant chê int lì e poesiant: tal 28 p.d.C. al butà fûr la sô prime ricolte di elegiis, che e fo tant preseade che Mecenât lu fasè jentrâ tal so circul di poetis; al jere ancje amì di Ovidi. Al lè indenant a scrivi elegiis e po al murì, salacôr atôr al 15 p.d.C..

## Lis elegiis
Di elegiis Tibul butà fûr cuatri libris: tai prins doi al cjante soredut il tormentât amôr par Cinzie, une femine cjanine e infidêl, tai ultins al met dentri ancje l'impegn civîl, che i plaseve tant al protetôr Mecenât; tes ultimis poesie nol rive plui a sintî risintiment cuintri Cinzie, che e je muarte, e le pò finalmentri cjalâ cun serenitât. La poesie je dense e folcjade e e cîr di scandaiâ in profonditât i sintiments, dute scossade di un fuartissin fûc di passions: propite il contrari di Orazi, che difat no lu preseave masse. Al centri di dut, vite e poesie, al restave simpri l'amôr e Cinzie. Il so model jere soredut Calimac, che i inspirà sedi la poesie d'amôr sedi, cu la sô poesie erudite, lis elegiis civîls, ma al supà tant ancje dai neoterics e di altris eleniscj, come Filete di Cos.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004

## Leams esternis
* *[http://www.treccani.it/enciclopedia/sesto-properzio/ Propèrzio, Sesto]*, *treccani.it*
Pompeu Troc

**Pompeu Troc** (par latin **Pompeius Trogus**; I secul p.d.C - I secul d.d.C.) fo un storic e studiôs naturalist antîc roman.

## La storiografie

De Galie, al crodeve che chel roman fos dome l'ultim dai grancj imperis de storie e nancje il plui impuartant, che al jere chel di Lissandri il grant, siché nol concentrà su di chel la sô narazion, vint miôr tratâ des senguls provinciis che no de evoluzion dal domini di Rome dut adun; al faseve part di chei che no a spartivin la incensante propagande di August su la storie di Rome, come Timagen, che forsit al doprà come risultive. Secont cualchi studiôs, al fo un di chei provinciâi, che a scomençavin a vignî fûr in chel periodi, che no ur nasave tant il domini di Rome, rivendicant il rodul de periferie dal imperi e il primât culturâl de Grecie. La sô opare à non *[[Historiae Philippicae]]*, par ricuardâ Filip II di Macedonie, che al crodeve l'omp plui impuartant de storie, e forsit ancje i *[[Philippiká]]* di Teopomp. Cumò de opare al sorevîf dome un ristret.

## Lis siencis naturâls
O savìn che al scrivè di nemâi (il *De animalibus*) e forsit ancje di plantis.

## Bibliografie
* Ettore Paratore, *Storia della letteratura latina*, Bologne, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004
* Alice Borgna, *[https://web.archive.org/web/20201230070918/https://classicocontemporaneo.eu/PDF/116.pdf Uno sguardo originale intorno a Roma: Pompeo Trogo e Giustino]*, in *La biblioteca di CC, I, 2014

==Leams esternis==
* *Trogo Pompeo*, *treccani.it''
Seneche retor

**Aneu Seneche**, sorenominât **il vieli** e **retor** (par latin **Annaeus Seneca Maior** o **Retor**; Cordove, atôr dal 56 p.d.C. - Rome, atôr dal 40 d.d.C.) fo un retor e storic roman antîc.

## Biografie
Nassût a Cordove atôr dal 56 p.d.C., daspò la bataie di Filipos (42) al lè a Rome, là che al scoltà i oratôrs plui impuartants dal timp e là che si stabilì defeinitivementri atôr dal 5 p.d.C. e po al murì, atôr dal 40 d.d.C..

Dai trê fis che i dè la femine, un jere Seneche il grant filosof e un altri Aneu Novât, il pari dal innomenât poete Lucan.

## Lis oparis
Al scrivè une storie di Rome antighe, scomençant dal timp dai Gracs, che no si azardà mai a publicâ, par vie che no e jere propite in linie cu lis posizions dal regjim; però a dâi la innomine a forin lis oparis di retoriche, lis *Suasoriae* e lis *Controversiae*, che al scrivè ancje se nol fasè mai il mistîr di oratôr, ripuartant orazions che al veve let o sintût. Stant che il timp de republiche jere aromai finît, no 'nd' si cjate une scrite par disputis politichis ma dome esercizis su situazions inventadis e tiradis fûr a pueste par meti sù i discors. A son ancje câs propite strans, lambicâts e romanzescs, come chel di un soldât mutilât che, tornât a cjase di une spedizion militâr, al cuche la femine cuntun altri e al pense ben di comandâ al fi di copâle. Stant che il compiladôr cirive di restâ fidêl a chel che a vevin dit i diviers retors e che al veve une buine memorie, i stîi des orazions a son unevore diviers, ancje se ducj asians e impressionantementri stonfâts di un vîf gust pal orit, seont la mode di chê volte.

## Bibliografie
*Ettore Paratore, *Storia della letteratura latina*, Bologne, Sansoni, 1957
*Paolo Fedeli, *Storia letteraria di Roma*, Napoli, Ferraro, 2004

## Leams esternis
**[http://www.treccani.it/enciclopedia/anneo-seneca_%28Dizionario-di-Storia%29/ Seneca, Anneo]*